Avoimuusrekisterivalmistelun parlamentaarisen ohjausryhmän kokous 6/2021

Aika 27.10.2021 klo 8:00-10:00

Paikka Kokous järjestettiin siten, että oli mahdollista osallistua joko paikan päällä tai etäyhteyden välityksellä

Osallistujat

Pj. Markus Lohi, kansanedustaja, KESK

Johannes Koskinen, kansanedustaja, SDP

Sebastian Tynkkynen, kansanedustaja, PS (klo 8:59 asti)

Saara-Sofia Sirén, kansanedustaja, KOK

Mari Holopainen, kansanedustaja, VIHR

Veronika Honkasalo, kansanedustaja, VAS

Sandra Bergqvist, kansanedustaja, RKP (klo 8:46 asti)

Antero Laukkanen, kansanedustaja, KD (klo 8:50 asti)

~~Lasse Nikkanen, LiikeNyt~~

Sihteerit:

Sami Demirbas, asiantuntija, oikeusministeriö

~~Heini Huotarinen, neuvotteleva virkamies, oikeusministeriö~~

Anna Pohjalainen, EU-asiantuntija, oikeusministeriö

Lisäksi kutsuttuna asiantuntijatyöryhmä:

Niklas Wilhelmsson, yksikönpäällikkö, oikeusministeriö (pj.)

~~Juuso Oilinki, erityisasiantuntija, oikeusministeriö~~

Pertti Rauhio, hallintojohtaja, eduskunnan kanslia

~~Miska Lautiainen, valtiovarainministeriö~~

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

1. **Kokouksen avaus ja esityslistan hyväksyminen**

Puheenjohtaja avasi kokouksen klo 8:02. Todettiin läsnäolijat.

1. **Esityslistan hyväksyminen**

Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Esitys avoimuusrekisteristä**

Puheenjohtaja totesi, että tässä kokouksessa on tarkoitus käsitellä ja hyväksyä 3 § ja sen yksityiskohtaiset perustelut sekä käydä läpi soveltamisalaan liittyvät tarkennukset mietinnön esipuheessa ja luvussa 5.1. Muilta osin mietintö on käyty läpi ja hyväksytty ohjausryhmän kokouksissa 5.10. ja 19.10. Mietintöluonnokseen edellisen kokouksen jälkeen tehdyt muutokset ja tarkennukset näkyvät tekstissä korostettuna.

Käytiin 3 §:n tekstiä ja perusteluita läpi. Ilmaisu ”vähämerkityksiseen” 3 §:n 1 momentin 3 kohdassa on korvattu ilmaisulla ”pienimuotoiseen”. Pykälän perusteluita on muutettu vastaavasti. Sihteeristö selosti, että kyseessä ei ole iso muutos verrattuna aiempaan sanamuotoon, sillä satunnainen ja pienimuotoinen vaikuttamistoiminta on käytännössä vähämerkityksistä. Lisäksi lainsäädännössä käytetään useammin ilmaisua ”pienimuotoinen” kuin ”vähämerkityksinen”. Ohjausryhmä kannatti ilmaisun ”pienimuotoinen” käyttöä pykälätekstissä. Pykälän perusteluista käydyn keskustelun perusteella ohjausryhmä päätti, että sivun 46 kolmanneksi viimeisen kappaleen viimeisessä virkkeessä ilmaisu ”vähämerkityksistä” korvataan ilmaisulla ”merkitykseltään rajallista”. Ohjausryhmä päätti lisätä tämän jälkeen virkkeen, jossa selvennetään, että ilmoitusvelvollisuuden pääsääntönä on vaikuttamistoiminnan suunnitelmallisuus ja pitkäjänteisyys, millaista 3 kohdassa tarkoitettu toiminta ei ole. Ohjausryhmä päätti myös lisätä sivun 46 viimeiseen kappaleeseen virkkeen, jossa todetaan valtakunnan tason järjestöjen vaikuttamistoiminnan lukeutuvan pääsääntöisesti ilmoitusvelvollisuuden piiriin, kun taas paikallistason yhdistysten vaikuttamistoiminta harvoin on suunnitelmallista ja pitkäjänteistä. Todettiin 3 §:n ja sen perusteluiden tulleen näillä muutoksilla yksimielisesti hyväksytyiksi.

Käytiin läpi soveltamisalaan liittyvät tarkennukset mietinnön esipuheessa ja luvussa 5.1. Mietinnössä kuvattu säädösehdotus, perustelut ja vaikutustenarvioinnit on valmisteltu siltä pohjalta, että avoimuusrekisterin soveltamisalaksi valittaisiin eduskunta, ministeriöt ja virastot (ns. hybridimalli). Ohjausryhmä kuitenkin päätti kokouksessaan 5.10., että hallituksen esitykseen tulevan soveltamisalamallin valinta jätetään valtioneuvostolle, joten luvussa 5.1 on laajennettu hybridimallille vaihtoehtoisten mallien tarkastelua sekä todettu, mitä pykäliä olisi muutettava, jos valtioneuvosto valitsee laajan tai suppean soveltamisalamallin. Laaja malli ulottaisi avoimuusrekisterin soveltamisalan koko valtionhallintoon ja suppea rajaisi sen eduskuntaan ja ministeriöihin. Ohjausryhmä päätti muokata ”Soveltamisalana eduskunta ja ministeriöt” -väliotsikon alla olevaa kolmatta kappaletta siten, että siinä viitataan sääntelyaukon sijaan tämän mallin kahta muuta vaihtoehtoa suppeampaan luonteeseen. Todettiin luvun 5.1 tulleen tällä muutoksella hyväksytyksi.

1. **Avoimuusrekisterimietinnön hyväksyminen**

Ohjausryhmä päätti puheenjohtajan esityksestä hyväksyä mietinnön luovutettavaksi oikeusministeriölle.

1. **Muut asiat**

Puheenjohtaja totesi mietinnön luovutustilaisuuden ajankohdan tarkentuvan myöhemmin ja toivotti ohjausryhmän jäsenet tervetulleiksi tilaisuuteen. Luovutustilaisuuden jälkeen mietintö lähtee lausuntokierrokselle, jonka alussa on tarkoitus järjestää sidosryhmätilaisuus.

1. **Kokouksen päättäminen**

Puheenjohtaja päätti kokouksen klo 9:12.

######